**Pitanja i odgovori za udruge – prijavitelje**

na Javni natječaj Ministarstva turizma za sufinanciranje projekata

strukovnih udruga u turizmu i/ili ugostiteljstvu u 2018.

* **Zanima me je li prijavi potrebno priložiti ispis iz Registra udruga s internetske stranice Registra udruga Republike Hrvatske te treba li navedeni biti izdan u vremenu od raspisivanja do zatvaranja natječaja?**

Prijavi nije potrebno priložiti ispis iz Registra udruga.

* **Da li smatrate prihvatljivom aktivnost: studijsko putovanje, sa stručnim vođenjem po pitanju turizma, posebnih oblika turizma i sl. članova Udruge**

U svrhu osiguranja ravnopravnosti svih potencijalnih prijavitelja, Ministarstvo turizma ne može davati prethodna mišljenja o prihvatljivosti prijavitelja, partnera, aktivnosti ili troškova navedenih u prijavi.

* **Projekt koji želimo prijaviti na natječaj u sebi sadrži najveći dio troška namirnica potrebnih za praktičnu radionicu, a u uputama piše da je to do 10%, dok nama to nisu namirnice potrebne za reprezentaciju, nego za radionicu.**

**Stoga nas zanima pojašnjenje dali možemo staviti više od 10 posto?**

Troškovi namirnica koje su potrebne za provedbu projekta  tj. za radionicu prihvaćaju se u punom iznosu.

Troškovi reprezentacije vezani uz organizaciju programskih aktivnosti prihvaćaju se u visini do 20% ukupnih troškova reprezentacije, a troškovi opreme i roba do 10% (računalna oprema i sl.)

* **Mi smo turistički klaster registrirani kao udruga i htjeli bi prijaviti projekt gdje nam treba osoba koja bi u suradnji sa davateljima turističkih usluga od potencijala koje ima naša destinacija kreirala turistički proizvod koji bi se onda mogao ponuditi krajnjem korisniku ili drugim agencijama koje zanima naša destinacija. Kada budemo imali proizvod mislimo pomoću novih tehnologija doći do turista i mislimo realizirati naš drugi projekt. Mi smo turistički nerazvijeno područje ali sa velikim potencijalom i željeli bi razvijati selektivne oblike turizma, biti inoventni. Dali je moguće da mi kao udruga zaposlimo traženu osobu i da realiziramo naše navedene projekte?**

Ukoliko vi smatrate potrebnim zaposliti stručnjaka u udruzi, s aspekta natječaja nema prepreka da ga zaposlite.

* **Kako piše, prihvatljivi partneri na projektu mogu biti: udruge čije područje djelovanja je tematski vezano za projekt  odnosno ciljeve javnog natječaja.**

**Nadalje je navedeno tko ne može biti, no dali ovdje mogu ili moraju biti samo udruge?**

**Kod odgovornih osoba za provedbu projekta (obrazac za opis projekta - točka 20.)**

**Izvoditelji/ce projekta (upišite ime, prezime, opis dosadašnjeg iskustva i kvalifikacije)**

**Vanjski stručnjaci koji sudjeluju u provedbi projekta (upisati ime, prezime i područje stručnog djelovanja)**

* + **nije jasno tko su izvoditelji, a tko vanjski stručnjaci i što se upisuje pod tom točkom 26.?,**
  + **dali izvoditelji projekta moraju biti članovi udruge prijavitelja projekta?,**
  + **dali izvoditelji projekta mogu biti i vanjski stručnjaci?**

U točkama 2.1. i 2.2. Uputa za prijavitelje navedeno je tko mogu biti prihvatljivi prijavitelji i partneri  i koje obvezne uvjete moraju ispunjavati te  sukladno Uputama za prijavitelje, točki 3.6. „U svrhu osiguranja ravnopravnosti svih potencijalnih prijavitelja, Ministarstvo turizma ne može davati prethodna mišljenja o prihvatljivosti prijavitelja, partnera, aktivnosti ili troškova navedenih u prijavi“.

Izvoditelji projekta su osobe/poznavatelji određenog područja angažirani od strane prijavitelja projekta i/ili partnerske organizacije zadužene za izvedbu pojedinih aktivnosti projekta i ne moraju biti članovi udruge.

Vanjski stručnjaci koji sudjeluju u provedbi projekta su osobe koje nisu članovi udruge, ali su angažirani na projektu (npr. drže edukacije - predavanja iz područja stručnog djelovanja).

* **Može li se vođenje projekta platiti po ugovoru/računu ispostavljenom od strane obrta u vlasništvu voditelja projekta? Znači, ne bi se radilo o ugovoru o autorskom honoraru ili plaćanju po ugovoru o djelu, kako se porezi i doprinosi ne bi plaćali dvostruko - jednom po osnovi obrta i drugi put po osnovi ovih ugovora.**

Vođenje projekta može se platiti po ugovoru/računu ispostavljenom od strane obrta u vlasništvu voditelja projekta.

* **Imajući u vidu da većina županija  i jedinica lokalne uprave i samouprave  još uvijek nije objavila svoje natječaje za 2018. godinu, da li je kod sufinanciranja prihvatljivo navesti kome se Udruga sve planira prijaviti?**

Prihvatljivo je.

* **Da li se kod sufinanciranja mogu priznati volonterski sati, odnosno preračunata vrijednost volonterskih sati  koje će članovi udruge uložiti u realizaciju projekta (bez naknade)?**

Prijedlog je prihvatljiv uz napomenu da je neophodno navesti puno ime i prezime volontera/članova udruge čiji se sati obračunavaju kao vlastiti izvor financiranja/udio u troškovima projekta.

* **Da li se in-kind rad (vlastiti volonterski rad kojim se zamjenjuje financijski doprinos) može smatrati dijelom 30% sredstava koje sufinancira prijavitelj? Ako da, do kojeg postotka?**

In-kind rad može se smatrati dijelom 30% sredstava koje sufinancira prijavitelj i nije ograničen postotak, međutim morate navesti podatak o koliko ljudi se radi, o kojem vremenu njihova rada na projektu se govori i koja je protuvrijednost njihovog rada.

* **Odstupanja koja su navedena kao prihvatljiva do 10% u financijama u finalizaciji projekta, u odnosu na prijavljeno odnose se za pojedinu namjenu ili pojedinu aktivnost (aktivnost s jediničnim troškom koja je jedna od skupa aktivnosti unutar namjene)? Npr. ako imamo planiranih 10 edukativnih radionica, da li jedinični trošak svake može odstupati do 10% njezine planirane vrijednosti, ili 10% cijelog troška svih radionica ukupno? 2. Primjer – namjena unutar projekta za plaće i naknade za vanjske suradnike, da li svaka naknada u konačnici može odstupati do 10%, ili sve naknade zajedno ukupno mogu odstupati do 10%?**

Moguće odstupanje do 10% je po pojedinim aktivnostima npr. ukupni troškovi plaća moraju biti isti u obrascu proračuna i u obrascu financijskog izvještaja (ne mogu se mijenjati) a stavke unutar plaća (1.1., 1.2. 1.3……. ) mogu odstupati do 10% ukupnog iznosa plaća. Isto tako vrijedi i za naknade, troškove provedbe projekta itd. Dakle, ne radi se o odstupanju unutar aktivnosti projekta, već unutar aktivnosti Obrasca proračuna.

* **Što spada u „dodatnu naknadu“ koja je neprihvatljiva kao isplatni trošak uz plaću za pojedinu osobu? Da li smiju biti isplaćivane naknade za prijevoz (360 kn u Zg), putni troškovi za tu osobu kao naknada?**

Osoba koja radi na projektu – ne može joj se isplatiti i plaća i  dodatna naknada npr. putem ugovora o djelu za rad na istom projektu tj. može se refundirati ili plaća ili ako nije na plaći naknada iz projekta.

* **U slučaju višednevnog putovanja zbog održavanja radionica na nacionalnoj razini, smije li se zbog ekonomičnosti koristiti privatno vozilo kao prijevozno sredstvo? (pr. obilazak više općina unutar više županija, a za što je teško uskladiti vremena radionica i javni prijevoz)**

Može se koristiti privatno vozilo.

* **Koliki je ukupni postotak neizravnih troškova  u projektu?**

Sukladno točki 2.4. (2) Uputa za prijavitelje.

* **Smije li ukupni proračun projekta biti veći od 150 000 kn, s time da se od Ministarstva traži do 150 000 kn, odnosno da se 150 000 kn traži, i da je to 70% od ukupne vrijednosti projekta, koju onda upisujemo u prijavni obrazac?**

Ukupni proračun projekta mora biti veći od 150.000 kn ako tražite 150.000 jer se sufinancira do 70%  ukupne vrijednosti projekta. U Obrazac opisa projekta točka II upisuje se pod 7. Ukupan iznos projekta a pod 7.1. Iznos koji se traži od Ministarstva turizma (koji ne smije biti veći od 70% ukupne vrijednosti projekta).

* **Smije li partner u projektu biti TZ određene županije, budući da je po svom ustrojstvu udruga, te se tematski bavi turizmom?**

Sukladno točki 3.6.  Uputa za prijavitelje „U svrhu osiguranja ravnopravnosti svih potencijalnih prijavitelja, Ministarstvo turizma ne može davati prethodna mišljenja o prihvatljivosti prijavitelja, partnera, aktivnosti ili troškova navedenih u prijavi“.

* **Broj zaposlenih osoba koje rade na projektu – Da li taj broj definiramo isključivo one čiji će ugovor o radu biti rezultat ovog projekta i potpore Mint? Ili su vanjski stručnjaci, koji su primjerice zaposleni u drugim organizacijama koje nisu partner u projektu broje pod zaposlene na projektu, budući da jesu zaposleni, ali djeluju kao vanjski stručnjaci na projektu? Da li volonteri koji djeluju u Udruzi, te će volontirati na projektu, ali su zaposleni u drugim organizacijama u svoje radno vrijeme, broje u zaposlene koji rade na projektu?**

Pod točkom 25. Broj zaposlenih osoba koje sudjeluju u provedbi projekta = broj svih zaposlenih na projektu (prijavitelja i partnera), bez obzira da li se njihove plaće/naknade financiraju iz projekta ili vlastitih/drugih izvora,  osim vanjskih stručnjaka koji se bilježe pod točku 26. i koji se ne smatraju zaposlenim na projektu.